भारतीय ज्ञान परम्परा

भारतीय ज्ञान परम्परा ( Indian Knowledge Systems ) भारत सरकार के शिक्षा मंत्रालय का एक प्रभाग है जिसका लक्ष्य स्वदेशी भारतीय ज्ञान को बढ़ावा देना है।
सन २०२० में लागू की गयी भारत की राष्ट्रीय शिक्षा नीति में इस बात पर बल दिया गया है कि भारतीय ज्ञान परम्परा को शिक्षा के सभी स्तरों के पाठ्यक्रम में सम्मिलित किया जाय। इसी के अनुसार राष्ट्रीय क्रेडित फ्रेमवर्क (NCF) ने छात्रों को प्राचीन भारतीय विज्ञान और कला से सम्बन्धित पाठ्यक्रम लेकर क्रेडिट प्राप्त करना सम्भव किया है। "भारतीय रसायनशास्त्र के लिये दृष्टि २०४७" नामक पहल में भी भारतीय ज्ञान परम्परा को सम्मिलित किया गया है। सन २०२२-२३ के बजट में भारतीय ज्ञान परम्परा के लिये निर्धारित राशि बढ़ाकर २० करोड़ रूपये कर दी गयी।
विश्वविद्यालय अनुदान आयोग के दिशानिर्देशों के अनुसार, स्नातक तथा परास्नातक स्तर पर छात्रों के सम्पूर्ण क्रेडिट का ५ प्रतिशत भारतीय ज्ञान परम्परा के पाठ्यक्रमों से होना चाहिये। सन २०२५ तक विश्वविद्यालय अनुदान आयोग १५ लाख शिक्षकों को भारतीय ज्ञान परम्परा का प्रशिक्षण देगा। आयोग ने एक ऑनलाइन पाठ्यक्रम भी आरम्भ किया है।
भारतीय ज्ञान परम्परा के अधीन कुछ पारम्परिक भारतीय ज्ञान के क्षेत्रों में अनुसन्धान करने की पहल भी की है, जैसे कृषि एवं वास्तुशास्त्र के क्षेत्र में।
भारत में ज्ञान की परंपरा बहुत ही प्राचीन है और इसका आरम्भ वेदों से माना जाता है। उल्लेखनीय है कि 'वेद' शब्द 'विद्' धातु से बना है जिसका अर्थ 'जानना' होता है। भारतीय ज्ञान-परम्परा केवल भारत की सीमाओं तक ही सीमित नहीं रही है, बल्कि विश्व के विभिन्न हिस्सों में इसका गहरा प्रभाव पड़ा है। भारत ने सदियों से भाषा, तर्कशास्त्र, दर्शन, मनोविज्ञान, विज्ञान, गणित, खगोल, और चिकित्सा (आयुर्वेद) जैसे अनेक क्षेत्रों में अद्वितीय योगदान दिया है। गुरु-शिष्य-परम्परा और गुरुकुल पद्धति भरतीय ज्ञान परम्परा के सशक्त वाहक थे। इतना ही नहीं, भारत में नालन्दा, तक्षशिला, विक्रमशिला आदि में बीसों ऐसे शिक्षा-केन्द्र थे जिनमें दूर-दूर से (विदेशों से भी) विद्यार्थी ज्ञानार्जन के लिये आते थे। कोई आश्चर्य नहीं कि भारतीय संस्कृति में विद्या-दान सर्वश्रेष्ठ दान माना जाता है। भारतीय मनीषियों द्वारा विभिन्न विषयों पर लिखे गये लाखों ग्रन्थ भारतीय ज्ञान परम्परा के जीवन्त प्रमाण हैं।
प्राचीन भारत में शिक्षा का माध्यम गुरुकुल प्रणाली थी, जहां छात्र अपने गुरु के सानिध्य में ज्ञान प्राप्त करते थे। यह प्रणाली संपूर्ण और समग्र शिक्षा प्रदान करती थी। भारत में धर्म और दर्शन का विज्ञान से अद्भुत समन्वय रहा है। भारत के धार्मिक और दार्शनिक ग्रंथों में विज्ञान के सिद्धांतों का गहन विवरण मिलता है, जो अद्वितीय हैं। शास्त्रार्थ की परम्परा से दार्शनिक एवं अन्य विचरों को जाँचा परखा जाता था। यहाँ की योग और आयुर्वेद की भी अत्यंत समृद्ध वैज्ञानिक परम्परा रही है। गणित के विभिन्न क्षेत्रों (अंकगणित, ज्यामिति, बीजगणित, त्रिकोणमिति, क्षेत्रमिति, ठोस ज्यामिति, कैलकुलस आदि में १६वीं-१७वीं शताब्दी तक भारतीय गणित संसार के किसी भी भाग से बहुत आगे थ। इतना लम्बा समय बीतने, अत्यन्त कठिन परिस्थितियों का सामना करते हुए, तथा अनेक ग्रन्थगारों को जलाये जाने के बाद भी आज तक जो गणित-ग्रन्थ बचे हुए हैं, उनकी संख्या हजारों में है। भारतीय ग्रन्थों की विविधता भी आश्चर्यजनक है। यहाँ कृषि पर लिखे ग्रन्थ मिलते हैं, पशुपालन पर लिखे ग्रन्थ उपलब्ध हैं, पशुचिकित्सा पर ग्रन्थ उपलब्ध है, भाषा विज्ञान के ग्रन्थ हैं, तरह-तरह के शब्दकोश उपलब्ध हैं, राजनीतिशास्त्र के ग्रन्थ उपलब्ध हैं, विधिशास्त्र के ग्रन्थ हैं, वृक्ष एवं वनों से सम्बन्धित वृक्षायुर्वेद हि, पक्षियों से सम्बन्धित ग्रन्थ हैं, आमोद-प्रमोद और मनोरंजन से सम्बन्धित ग्रन्थ हैं, क्रीडा और खेल से सम्बन्धित ग्रन्थ हैं, धातुकर्म और स्थापत्य से सम्बन्धित ग्रन्थ हैं, नीति से सम्बन्धित ग्रन्थों की तो भरमार है।
राष्ट्रीय मुक्त विद्यालयी शिक्षा संस्थान (NEOS) ने वैदिक शिक्षा, संस्कृत भाषा और साहित्य, भारतीय दर्शन और प्राचीन भारतीय ज्ञान के कई अन्य क्षेत्रों को पुनर्जीवित करने के लिए 'भारतीय ज्ञान परंपरा' नामक एक नई धारा आरम्भ की है। एनआइओएस ने पहले से ही माध्यमिक और उच्चतर माध्यमिक स्तरों पर संस्कृत और हिंदी माध्यम में पांच पाठ्यक्रम विकसित किए हैं- वेद अध्ययन, संस्कृत व्याकरण, भारतीय दर्शन, संस्कृत साहित्य, संस्कृत (भाषा)।
माध्यमिक और उच्चतर माध्यमिक स्तरों पर सात नए पाठ्यक्रमों का निर्माण किया जा रहा है- आयुर्वेद, योग, वेदपाठ, न्यायशास्त्र, ज्योतिष शास्त्र, अनुप्रयुक्त संस्कृत व्याकरण, नाट्यकला।
अनेक विश्वविद्यालयों एवं उच्च शिक्षा संस्थानों ने भारतीय ज्ञान परम्परा पर जमी हुई धूल को हटाकर उसके तेज को सबके समक्ष प्रस्तुत करने की दिशा में पहल की है। अनेक विषयों पर अनुसन्धान किये जा रहे हैं।